Hindi News

Local

Punjab

Ludhiana

Two Prisoners Died Due To Lightning In Ludhiana Jail

जेल में 4 हवालातियों पर गिरी अासमानी बिजली, दो की मौत

एक वर्ष पहले



कॉपी लिंक

परिजनों ने लगाया पुलिस पर हत्या का आरोप, जेल में होती है मारपीट

घायलों ने कहा- आसमान में बिजली चमकने लगी, देखते ही देखते एकदम तेज रोशनी हुई और वह बेहोश हो गया

लुधियाना. ताजपुर रोड स्थित सेंट्रल जेल के साथ बोर्स्टल जेल में बनी पीर बाबा की दरगाह पर माथा टेकने गए चार हवालातियों में से दो हवालातियों की मौत हो गई जबकि दो की हालत गंभीर है। पुलिस के मुताबिक हवालाती आसमानी बिजली की चपेट में आए। मृतकों की पहचान ऋषभ व लखबीर है। जबकि जख्मी गुरदीप सिंह व राजविंदर सिंह है। उधर, ऋषभ के पिता रिंकु ने पुलिस पर हत्या का आरोप लगाया है।



वहीं, ऋषभ के पिता रिंकू ने आरोप लगाते हुए कहा कि ऋषभ ने उन्हें मुलाकात के दौरान बताया था कि आए दिन उससे जेल में मारपीट होती है। उनके बेटे को करंट नहीं लगा है बल्कि उसे मारा गया है। वीरवार की सुबह पारिवारिक सदस्य ऋषभ की जमानत के लिए अदालत में गए थे। जहां पर माननीय न्यायाधीश ने उन्हें शुक्रवार की तारीख दी थी। घटना के बाद अस्पताल पुलिस छावनी में तबदील हो गया। कमांडो फोर्स भी लगाई गई है।



जख्मी ने कहा, एकदम तेज रोशनी हुई : जख्मी राजविंदर सिंह ने बताया कि वह वीरवार की शाम करीब साढ़े चार बजे दूसरे हवालाती ऋषभ, लखबीर और गुरदीप के साथ बोर्स्टल जेल में बनी पीर बाबा की दरगाह में सेवा कर रहा था। इसी दौरान अचानक आसमान में बिजली चमकने लगी। देखते ही देखते एकदम तेज रोशनी हुई और वह बेहोश हो गया। जब उसे होश आया तो वह जेल की वैन में था। एसीपी ईस्ट दविंदर चौधरी ने बताया कि जख्मियों द्वारा हादसे का कारण आसमानी बिजली गिरना बताया जा रहा है। शुक्रवार को जख्मियों के बयान लेकर इन्वेस्टिगेशन की जाएगी।



हैरानी है कि बिजली गिरने से शरीर पर कोई निशान नहीं

सिविल अस्पताल के एसएमओ डॉ. अविनाश जिंदल ने बताया कि आसमानी बिजली गिरने से पेड़ तक जलकर राख हो जाता है। लेकिन हैरानी वाली बात है कि इसमें हवालातियों के शरीर पर जलने का कोई निशान नही। शुक्रवार की सुबह शवों का पोस्टमार्टम होने के बाद मौत का कारण पता चलेगा।